
Választható tantárgyak, választható órarend - lehetőségek és vélemények a 11-13.évfolyamos tanulók körében

Kulcsszavak: tantárgyválasztás; közoktatás; véleménykutatás; specializálódás; nemzetközi minták
A kutatás azt vizsgálja, hogy a magyar közoktatási rendszerben van-e helye, az angolszász oktatási rendszerekben alkalmazott választható órarendnek. A választható tantárgyak megjelenése a felső középfokú oktatás utolsó két évében növelné a diákok autonómiáját és a tantárgyak számának csökkentésével támogatná a tudás specializálódását a széleskörű általános műveltséggel szemben, azonban komoly implikációkkal járna az érettségi vizsga, a tanári munka és a közoktatás rendszerszintű működésére.
A választható órarendről, kérdőíves kutatáson keresztül, 155 magyar 11.-13. évfolyamos diák nyilatkozott. A válaszható tantárgyak lehetőségét a középfokú oktatás utolsó két évében inkább pozitívan ítélték meg a diákok és preferálták a kevesebb tantárgy tanulását magasabb óraszámban. A háttérváltozók (intézménytípus, településtípus, évfolyam, képzés hossza) alapján végzett összehasonlításoknál két kérdésnél (fakultációk hasznossága; kevesebb tantárgy magasabb óraszámban) szignifikáns különbséget sikerült kimutatni évfolyamok szerint, vagyis az utolsó és az utolsó előtti évfolyamot végző diákok között.



